Klein sake en korona: Aanlyn, papierloos en ander wenke - Corona Krisissentrum
Tuis / COVID-19 / Klein sake en korona: Aanlyn, papierloos en ander wenke
Klein sake en korona: Aanlyn, papierloos en ander wenke
Die Covid-19-pandemie het 'n vernietigende effek op veral klein, mikro- en mediumgrootte ondernemings met duisende van dié ondernemings wat weens die afsonderingstydperk tot stilstand gedwing is.
Talle ondernemings het weens die afsonderingsregulasies hul ondernemings aanlyn begin bedryf in 'n poging om steeds te kan sake doen. Meer ondernemings sal tydens vlak 3 van die afsonderingsregulasies weer hul deure kan open maar ondernemings gaan nog talle probleme ervaar en dit is nou die tyd om kreatief en slim te werk te gaan.
Jacqueline Raw, eienaar van die bemarkingskonsultasiegroep Ycagel, is van mening dat ondernemings nuwe potensiaal kan ontsluit om inkomste te genereer deur aanlyn te gaan. Sy voeg by dat ondernemings niks het om te verloor deur aanlyn te gaan nie.
Volgens Raw is die eerste stap om jou aanlynproduk te vind. "Jy het iets wat jy aanlyn kan verkoop, jy moet net uitvind wat dit is. Neem die tyd om 'n SWOT-analise te doen om vas te stel wat jou realiteit is en waar die geleenthede lê en waar jy daarby kan inpas."
Die volgende stap is om die regte platform vir jou kliënte te kies. "Is jou aanlynproduk of -diens ideaal vir 'n sosialemediaplatform? Moet dit aanlyn gekoop en betaal kan word? Die grootste fout is om op gelyk op alle platforms te probeer kom. Waag dan die kans en neem jou onderneming aanlyn."
Miljoene Suid-Afrikaners het die afgelope ruk van die huis af gewerk en dit het ondernemings in staat gestel om te sien watter beperkings die afhanklikheid van hardekopiedokumentasie op hul sake het.
"Om na 'n papierlose stelsel oor te skakel en jou onderneming in die digitale era te laat inbeweeg, is noodsaaklik," meen Mark Elliot, mede-eienaar van BSI Integrated Applications. "Die goeie nuus is dat dit heel eenvoudig is vir die meeste ondernemings om papierloos te word en dat dit die ideale tyd is om dit te doen."
Volgens Elliot sal die oorgang na digitale tegnologie beteken dokumente is onmiddellik beskikbaar vir almal ongeag waar hulle is of watter tyd van die dag dit is. "Dit sal ook kliëntediens verbeter en in die tyd van Covid-19 beteken dit ook sosiale distansiëring is nie 'n probleem nie."
Nog 'n voordeel van digitale tegnologie is die beskerming van inligting. Volgens Elliot kan aanlyn data maklik geënkripteer word, wat kuberveiligheid sal verhoog.
"Deur klein stappies te gee om digitale transformasie in te stel, is dit moontlik dat ondernemings wat weens die koronavirus ten volle afgeleë moes werk, hul pogings kan fokus op groei en nie net herstel nie."